# Küsimused ja vastused

See KKK küll väga abiks ei ole. Kust siiski abi saada?

Meil on meililist, kus saab esitada oma küsimusi ja kommentaare. Vaata siiski enne läbi listi arhiiv, aga kui seal midagi asjakohast ei paista, on küsimused igal juhul teretulnud.

Mitte miski ei tööta, isegi käsureavahendid, näiteks `hcitool inq` ei leia midagi.

Kdebluetooth sõltub toimivast Bluetoothi konfiguratsioonist. Kui asi on selles, võid otsida abi ka meie meililistis, aga õige ja parim koht BlueZi kohta küsimuste esitamiseks on mõistagi BlueZi meililist.

Kas kdebluetooth on välja surnud? Sourceforge'i CVS-is pole enam näha ühtki muutust.

Kdebluetooth on nüüd KDE Extrageari osa (Extrageari kodulehekülg).

Minu telefon küsib PIN-koodi, aga ma ei oska seda arvutis kuskil sisestada.

BlueZ peaks avama PIN-koodi sisestamise dialoogi automaatselt, kui failis `/etc/bluetooth/hcid.conf` on antud

    security user;

. Vahel ei taha BlueZi standardne utiliit `bluepin` tööle hakata, sellisel juhul võiks proovida meie KDE stiilis asendajat `kbluepin`. Kirjuta faili `hcid.conf` midagi sellist, nagu

    pin_helper /usr/lib/kdebluetooth/kbluepin;

, ning käivita uuesti BlueZi `hcid`.

See on tegelikult BlueZi probleem, millel pole midagi pistmist KDE Bluetoothi raamistikuga vähemalt juhul, kui sa ei kasuta kbluepin-i. Ma tahaksin hea meelega panna siia viida BlueZi PIN-koodi käsitlemisest kõnelevale dokumentatsioonile, kuid ma pole suutnud seda leida. Kui sina tead seda, võiksid ka meile teada anda.

Kui kbluepin (või bluepin või mõni muu PIN-utiliit) valmistab järjekindlalt peavalu, võiksid uurida oma logifaile (`/var/log/syslog` või midagi sellist).

Kui sa Bluetoothist väga palju ei tea, loe palun põhiinfot registreerimise kohta.

Kui ma püüan arvutit ja telefoni suhtlema panna, teatab KBluetoothD, et "Registreerimine ei ole lubatud".

Kui hcid 'pin helper' on korrektselt seadistatud, peaks ilmuma hüpikdialoog, mis pärib sinu käest PIN-koodi. Kui klõpsad nupule "Loobu" või kui PIN-i abilist ei leita või ei suudeta mingil põhjusel käivitada, näitab kbluetoothd hoiatust. Et jõuda selgusele, miks hcid ei suutnud PIN-i abilist tööle panna, kontrolli süsteemi logi.

Ma tahaksin kasutada kdebluetoothi pakutavat teenust, aga minu seade soovib ühenduda muu kanaliga kui see, mida kasutab kbluetoothd.

Tavaliselt ei peaks Bluetoothi teenused kasutama fikseeritud kanalinumbrit, vaid kasutama hoopis SDP andmebaasi korrektse kanali leidmiseks. Aga kui sul seda siiski vaja läheb, võid kopeerida vajaliku töölauafaili (`$PREFIX/share/services` -> `$HOME/.kde/share/services`) ning redigeerida kanalinumbrit. Kodukataloogis olevas failis olevatel seadistustel on kõrgem prioriteet ning need rakenduvad pärast KDE taaskäivitamist.

Ma kasutan mitut seadet ühel PC-l. Kuidas ma saan nende seast just ühe välja valida?

Mõnel meie rakendusel on käsureavõti, mis lubab muuta vaikimisi Bluetoothi seadet (näiteks '--hcidevice hci1'). Alternatiivina võib kasutada ka keskkonnamuutujat HCI_DEVICE. See võib toimida isegi selliste meie vahendite korral, millel nimetatud käsureavõtit kasutada ei saa. Kuid arvesta, et kbluetoothd ei tule veel väga hästi toime korraga mitme seadmega.

./configure ei suuda leida minu kdelibs/qt/...

Kontrolli, et oleksid paigaldatud ka vastava teegi arenduspaketid (devel).

Ma saan selliseid veateateid: "File generated with too recent version of Qt Designer (3.2 vs. 3.1.x)"

Qt Disainer salvestab oma versiooninumbri ui-faili, kui sa neid peaksid puudutama. See põhjustab vigu, kui soovid kompileerida kdebluetoothi Qt vanema versiooniga. Siiski tundub versiooni muutmine 3.2->3.1 olevat ohutu. Seda saab hõlpsasti teha skriptiga downgrade_ui, kui me oleme kogemata tekitanud mingeid muutusi ilma versiooninumbreid muutmata.

Ma saan küll KBluetoothD tööle panna, aga õige ikoon (K-Bluetooth-Logo) on puudu ja selle asemel näidatakse üldist dokumendiikooni?

See tähendab enamasti, et Kdebluetooth on paigaldatud kuhugi, kust KDE ressursse ei otsi. Tegelikult ei piisa ainult sellest, et KBluetoothD asub otsinguteel ($PATH). See tuleks ka konfigureerida sellise prefiksiga (võti --prefix), mida KDE ka tunneb. KDE ikoonide kataloogid leiab utiliidiga kde-config: kde-config --path icon. KDE kasutatavaid prefikseid saab määrata keskkonnamuutujaga KDEDIRS.